A BIZOTTSÁG HATÁROZATA
(2007. április 27.)
a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia kifizető ügynökségeinek az Európai Mezőgazdasági és Orientációs Garanciaalap (EMOGA) Garanciarészlegéből finanszírozott, vidékfejlesztési intézkedések terén tett kiadásokra vonatkozó 2006. pénzügyi évi számlaelszámolásáról
(az értesítés a C(2007) 1893. számú dokumentummal történt)
(Csak az angol, a cseh, az észt, a görög, a lengyel, a lett, a litván, a magyar, a szlovák és a szlovén nyelvű szöveg hiteles.)
(2007/325/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közös agrárpolitika finanszírozásáról szóló, 1999. május 17-i 1258/1999/EK tanácsi rendeletre (1) és különösen annak 7. cikke (3) bekezdésére,
az Alap bizottságával folytatott konzultációt követően,
mivel:
(1)
Az 1258/1999/EK rendelet 4. cikkének (1) bekezdésében említett kifizető ügynökségek számláit el kell számolni a vidékfejlesztési intézkedések terén tett kiadásokra vonatkozó éves beszámolók alapján, amelyeket a Cseh Köztárság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia nyújtott be a szükséges információk kíséretében. Az elszámolás keretében megvizsgálják a számlák teljességét, pontosságát és a valóságnak való megfelelőségét a tanúsító szervek által készített jelentésekre figyelemmel.
(2)
Lejárt a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia számára megszabott határidő, amelyen belül az 1258/1999/EK rendelet 6. cikke (1) bekezdésének b) pontjában, valamint a 729/70/EGK tanácsi rendeletnek az EMOGA Garanciarészlege számlaelszámolási eljárása tekintetében történő alkalmazására vonatkozó részletes szabályok megállapításáról szóló 1663/95/EK bizottsági rendelet (2) 4. cikkének (1) bekezdésében említett dokumentumokat be kell nyújtani.
(3)
A Bizottság ellenőrizte a benyújtott információkat, majd ellenőrzései eredményeiről és a szükséges módosításokról 2007. március 31. előtt értesítette a Cseh Köztársaságot, Észtországot, Ciprust, Lettországot, Litvániát, Magyarországot, Máltát, Lengyelországot, Szlovéniát és Szlovákiát.
(4)
Az 1257/1999/EK tanácsi rendelet alkalmazására vonatkozó átmeneti részletes szabályoknak a Cseh Köztársaságban, Észtországban, Cipruson, Lettországban, Litvániában, Magyarországon, Máltán, Lengyelországban, Szlovéniában és Szlovákiában a vidékfejlesztési intézkedéseknek az EMOGA Garanciarészlegéből való finanszírozása tekintetében történő megállapításáról szóló, 2004. január 5-i 27/2004/EK bizottsági rendelet (3) 7. cikke (2) bekezdésének hatálya alá tartozó vidékfejlesztési kiadások esetében az elszámolási határozat eredményét a Bizottság későbbi kifizetéseiből kell levonni, illetőleg azokhoz kell hozzáadni.
(5)
Az éves beszámolók és a kísérő dokumentumok birtokában a Bizottság - figyelemmel az elvégzett ellenőrzésekre - egyes kifizető ügynökségek vonatkozásában határozatot hozhat a benyújtott számlák teljességéről, pontosságáról és a valóságnak való megfeleléséről. Ezen összegek részletezése azon összefoglaló jelentésben szerepel, amelyet az Alap bizottsága elé e határozattal egy időben terjesztettek.
(6)
Az elvégzett ellenőrzésekre figyelemmel egyes kifizető ügynökségek esetében szükségesnek bizonyulhat a benyújtott információk további vizsgálata, így e kifizető ügynökségek számláit nem lehet e határozatban elszámolni.
(7)
A 27/2004/EK rendelet hatálya alá tartozó vidékfejlesztési kiadások estében a számlaelszámolási határozat alapján behajtandó vagy kifizetendő összegeket a későbbi kifizetésekből kell levonni, illetőleg azokhoz kell hozzáadni.
(8)
Az 1258/1999/EK rendelet 7. cikke (3) bekezdésének második albekezdésével és az 1663/95/EK rendelet 7. cikkének (1) bekezdésével összhangban e határozat nem érinti a Bizottság későbbi határozatait azon kiadásoknak a közösségi finanszírozásból való kizárásáról, amelyek nem a közösségi szabályokkal összhangban merültek fel,
ELFOGADTA EZT A HATÁROZATOT:
1. cikk
A 2. cikk sérelme nélkül az I. és a II. melléklet tartalmazza, hogy a Cseh Köztársaságban, Észtországban, Cipruson, Lettországban, Litvániában, Magyarországon, Máltán, Lengyelországban, Szlovéniában és Szlovákiában alkalmazott vidékfejlesztési intézkedések vonatkozásában milyen összeg hajtható be az egyes tagállamoktól, illetőleg fizethető ki nekik.
2. cikk
A 2006. pénzügyi év tekintetében a tagállamok kifizető ügynökségeinek a Cseh Köztársaságban, Észtországban, Cipruson, Lettországban, Litvániában, Magyarországon, Máltán, Lengyelországban, Szlovéniában és Szlovákiában alkalmazott vidékfejlesztési intézkedésekre vonatkozó elszámolásai - amelyek a III. mellékletben szerepelnek - e határozattól elkülönítve egy későbbi elszámolási határozat tárgyát fogják képezni.
3. cikk
Ennek a határozatnak a Cseh Köztársaság, az Észt Köztársaság, a Ciprusi Köztársaság, a Lett Köztársaság, a Litván Köztársaság, a Magyar Köztársaság, a Máltai Köztársaság, a Lengyel Köztársaság, a Szlovén Köztársaság és a Szlovák Köztársaság a címzettje.
Kelt Brüsszelben, 2007. április 27-én.